Ο Ανδρέας Νεφελούδης είναι Έλληνας οικονομολόγος, αυτοδιοικητικός και πολιτικός, Γενικός Γραμματέας του Υπουργείου Εργασίας στις κυβερνήσεις ΣΥΡΙΖΑ (2015-2019).

Βιογραφικό
----------

Ο Ανδρέας Νεφελούδης γεννήθηκε το 1954 στην Αθήνα και μεγάλωσε στην Νέα Σμύρνη. Ο πατέρας του Παύλος Νεφελούδης ήταν στέλεχος της Ανανεωτικής Αριστεράς και συγγραφέας, ενώ θείος του ήταν ο Βασίλης Νεφελούδης, βουλευτής, μέλος του Πολιτικού Γραφείου και γραμματέας της Κ.Ε του ΚΚΕ. Ο Ανδρέας Νεφελούδης οργανώθηκε στη αριστερά από νωρίς, στην Σπουδάζουσα του ΚΚΕ εσωτερικού, τον Ρήγα Φεραίο και εξελέγη ως πρωτοετής, πρόεδρος της Φοιτητικής Επιτροπής Αγώνα (ΦΕΑ) της ΑΣΟΕΕ. Συμμετείχε στην εξέγερση του Πολυτεχνείου και υπήρξε ο νεότερος εξόριστος της χούντας στην Γυάρο.
Μετά την πτώση της χούντας υπήρξε μέλος του Κεντρικού Συμβουλίου της ΕΦΕΕ για δύο χρόνια. Συμμετείχε στα ηγετικά όργανα του Ρήγα Φεραίου μέχρι το 1982 και ήταν μέλος της Κεντρικής Επιτροπής του ΚΚΕ ΕΣΩΤΕΡΙΚΟΥ μέχρι το 1986. 

Από το 1986 μέχρι το 2014 υπήρξε δημοτικός σύμβουλος Νέας Σμύρνης. Εργάστηκε σαν σύμβουλος πολλών Δήμων της χώρας. Υπήρξε Διευθυντής της Ελληνικής Εταιρείας Τοπικής Ανάπτυξης και Αυτοδιοίκησης (ΕΕΤΑΑ) μέχρι το 1994. Συνεργάστηκε ως μέλος του εκπαιδευτικού προσωπικού με το  Εθνικό Κέντρο Δημόσιας Διοίκησης και Αυτοδιοίκησης από το 2006 μέχρι το 2010. Από το 2011 μέχρι τον Φεβρουάριο του 2015 υπήρξε διευθυντής της Δημοτικής Επιχείρησης Φιλοθέης-Ψυχικού.

Το 1990 εντάχθηκε στον Συνασπισμό του οποίου ήταν μέλος της Κ.Π.Ε. από το 2000 μέχρι το 2007. Το 2010 συμμετείχε στο εγχείρημα της συγκρότησης της ΔΗΜΑΡ, από την οποία αποχώρησε διαφωνώντας με την συμμετοχή της στην κυβέρνηση Σαμαρά. Εντάχθηκε εκ νέου στον ΣΥΡΙΖΑ το 2015, και ήταν υποψήφιος στα ψηφοδέλτια της Α’ Αθήνας τον Ιανουάριο του 2015.

Τον Μάρτιο του 2015 ο Ανδρέας Νεφελούδης διορίσθηκε Γενικός Γραμματέας του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης στην κυβέρνηση ΣΥΡΙΖΑ-ΑΝΕΛ θέση στην οποία παρέμεινε και μετά τις εκλογές του Σεπτεμβρίου του 2015.

Από την θέση του Γενικού Γραμματέα πραγματοποίησε περίπου 700 τριμερείς συναντήσεις με σωματεία και εργοδοτικούς φορείς, λύνοντας κρίσιμα θέματα συγκρούσεων στον χώρο της εργασίας (π.χ. Λιπάσματα Καβάλας ), χειρίστηκε θέματα για την προάσπιση της εργασίας στα Ναυπηγεία Σύρου, στην Χαλυβουργική, στα Ναυπηγεία Ελευσίνας, στα Ναυπηγεία Σκαραμαγκά, στην υπόθεση Σκλαβενίτη-Μαρινόπουλου, μαζί με άλλα στελέχη της τότε κυβέρνησης.

Ως πρόεδρος του Συμβουλίου Υγείας και Ασφάλειας της Εργασίας εισηγήθηκε και ψηφίστηκε ομόφωνα η Εθνική Στρατηγική (16-20) για την ΥΑΕ που για πρώτη φορά έθεσε το θέμα της καθιέρωσης του Εθνικού Συστήματος για την Υγεία και την Ασφάλεια στην Εργασία στην Ελλάδα.

Από το 2019 μέχρι το 3ο συνέδριο του ΣΥΡΙΖΑ ηταν μέλος του τμήματος εργατικής πολιτικής του ΣΥΡΙΖΑ - ΠΣ. Στο 3ο συνέδριο, τον Μάιο του 2022, εξελέγη μέλος της Κεντρικής Επιτροπής του ΣΥΡΙΖΑ - ΠΣ. 

Ο Ανδρέας Νεφελούδης είναι υποψήφιος του ΣΥΡΙΖΑ - Προοδευτική Συμμαχία στην Δυτική Αττική στις εκλογές του Μαΐου του 2023.

Προσωπική Ζωή
-------------

Ο Ανδρέας Νεφελούδης είναι παντρεμένος και έχει μία κόρη

Παραπομπές
----------

1. ↑  «ANOIKTH EΠΙΣΤΟΛΗ στον Άγγελο Συρίγο». Ανδρέας Νεφελούδης. Ανακτήθηκε στις 28 Μαρτίου 2023.
2. ↑  «ΕΕΤΑΑ». Ανακτήθηκε στις 31 Μαρτίου 2023.
3. ↑  «ΕΚΔΔΑ». Ανακτήθηκε στις 31 Μαρτίου 2023.
4. 1 2  «Ανδρέας Νεφελούδης, βιογραφικό». *Ανδρέας Νεφελούδης - προσωπική σελίδα*. Ανακτήθηκε στις 31 Μαρτίου 2023.
5. ↑  «ΔΗΜΑΡ: Αποχώρησε ο Ανδρέας Νεφελούδης». *News 24/7*. 9 Φεβρουαρίου 2013.. Ανακτήθηκε στις 28 Μαρτίου 2023.
6. ↑  «Υποψήφιος με τον ΣΥΡΙΖΑ στην Α’ Αθήνας ο Ανδρέας Νεφελούδης». *New Post*. 21 Ιανουαρίου 2015.. Ανακτήθηκε στις 28 Μαρτίου 2023.
7. ↑  «"Υπουργείο Εργασίας: Ο Ανδρέας Νεφελούδης νέος γενικός γραμματέας"». *oenet.gr*. 18 Μαρτίου 2015.. Ανακτήθηκε στις 31 Μαρτίου 2023.
8. ↑  «Επιστροφή των απολυμένων στα Λιπάσματα παρουσία Νεφελούδη σε κλίμα πανηγυρικό, αλλά και… δακρύων». *Kavala Post*. 24 Ιανουαρίου 2018.. Ανακτήθηκε στις 31 Μαρτίου 2023.
9. ↑  Σκλάβος, Τάσος (4 Αυγούστου 2015). «Σημαντική η επαναλειτουργία του ναυπηγείου της Σύρου». *dikaiologitika.gr*.. Ανακτήθηκε στις 31 Μαρτίου 2023.
10. ↑  Σαβούρδου, Μπέτυ (11 Ιουνίου 2019). «Ανδρέας Νεφελούδης: Στο πλευρό των εργαζομένων της Χαλυβουργικής». *ΕΡΤ*.. Ανακτήθηκε στις 31 Μαρτίου 2023.
11. ↑  «Συνάντηση του Ανδρ. Νεφελούδη με εργαζόμενους στα Ναυπηγεία Σκαραμαγκά». *capital.gr*. 10 Οκτωβρίου 2016.. Ανακτήθηκε στις 31 Μαρτίου 2023.
12. ↑  Λαχούρη, Δήμητρα (16 Ιανουαρίου 2017). «Εγκρίνεται το σχέδιο για τον Μαρινόπουλο – Νεφελούδης: Στόχος μας η διάσωση της εργασίας». *ΕΡΤ*.. Ανακτήθηκε στις 31 Μαρτίου 2023.
13. ↑  «Έγκριση Εθνικής Στρατηγικής για την Υγεία και Ασφάλεια στην Εργασία για τα έτη 2016-2020». *ΕΛΙΝΥΑΕ*. 25 Οκτωβρίου 2017.
14. ↑  «Τα μέλη της Κεντρικής Επιτροπής του ΣΥΡΙΖΑ-ΠΣ». *Καθημερινή*. 18 Μαΐου 2022.. Ανακτήθηκε στις 31 Μαρτίου 2023.